Vec T‑325/03

E-Sim Ltd

proti

Úradu pre harmonizáciu vnútorného trhu (ochranné známky a vzory) (ÚHVT)

„Výmaz“

Uznesenie predsedu druhej komory Súdu prvého stupňa zo 6. mája 2004

Abstrakt uznesenia

Ochranná známka Spoločenstva – Opravné prostriedky – Žaloba podaná proti zamietnutiu prihlášky ochrannej známky na základe námietky – Späťvzatie námietky – Prípustnosť v každom okamihu – Späťvzatie navrhovateľom – Výmaz

(Rokovací poriadok Súdu prvého stupňa, článok 99; nariadenie Rady č. 40/94 článok 43 ods. 5)

V rámci námietkového konania, ktoré smerovalo proti zápisu ochrannej známky Spoločenstva, môže byť námietka kedykoľvek vzatá späť. Ak teda účastník konania vezme späť námietku predtým, ako sa zamietnutie prihlášky podľa článku 43 ods. 5 nariadenia č. 40/94 o ochrannej známke spoločenstva stalo právoplatným, rozhodnutie námietkového oddelenia a rozhodnutie odvolacieho senátu o tejto námietke sú bezpredmetné a nemôžu byť prekážkou zápisu ochrannej známky.

Ak v tejto súvislosti navrhovateľ písomne oznámi Súdu prvého stupňa späťvzatie svojho návrhu na začatie konania, predseda Súdu prvého stupňa nariadi výmaz z registra v súlade s článkom 99 rokovacieho poriadku.

(pozri body 3 – 4)

UZNESENIE PREDSEDU DRUHEJ KOMORY SÚDU PRVÉHO STUPŇA

zo 6. mája 2004 ( )

„Výmaz“

Vo veci T‑325/03,

E-Sim Ltd, so sídlom v Jeruzaleme (Izrael), v zastúpení: A. Ebert-Weidenfeller, advokát,

žalobca,

proti

Úradu pre harmonizáciu vnútorného trhu (ochranné známky a vzory) (ÚHVT), v zastúpení: G. Schneider, splnomocnený zástupca,

žalovanému,

ďalší účastník konania pred odvolacím senátom ÚHVT:

Druckhaus Wailblingen Remstal-Bote GmbH, so sídlom vo Waiblingene (Nemecko),

ktorej predmetom je žaloba o neplatnosť podaná prihlasovateľom slovnej ochrannej známky E-SIM pre určité tovary a služby patriace do tried 9 a 42 proti rozhodnutiu štvrtého odvolacieho senátu ÚHVT z 18. júna 2003 (vec R 281/2002-4), ktorým bolo zamietnuté odvolanie žalobcu proti rozhodnutiu námietkového oddelenia o zamietnutí zápisu uvedenej ochrannej známky v námietkovom konaní začatom na návrh majiteľa národnej slovnej ochrannej známky ASIM pre určité tovary a služby patriace do tried 9, 35, 41 a 42,

PREDSEDA DRUHEJ KOMORY SÚDU PRVÉHO STUPŇA EURÓPSKYCH SPOLOČENSTIEV

vydal toto

Uznesenie

1 Žalobca listom podaným do kancelárie Súdu prvého stupňa 26. novembra 2003 informoval Súd prvého stupňa, že vzhľadom na to, že Druckhaus Waiblingen Remstal-Bote GmbH vzal späť svoju námietku voči zápisu spornej ochrannej známky listom z 31. októbra 2003, ktorý bol adresovaný ÚHVT, berie späť svoj návrh podľa článku 99 Rokovacieho poriadku Súdu prvého stupňa. Žalobca sa nedomáha rozhodnutia o trovách konania.

2 Listom podaným do kancelárie Súdu prvého stupňa 18. decembra 2003, žalovaný navrhol Súdu prvého stupňa, aby vec nebola ukončená na základe uznesenia o výmaze, ale na základe uznesenia o zastavení konania, aby sa zabránilo tomu, že by sa napadnuté rozhodnutie stalo res judicata. Žalovaný sa vo svojich pripomienkach nedomáha rozhodnutia o trovách konania.

3 Súd prvého stupňa vo svojom uznesení z 3. júla 2003, Lichtwer Pharma/ÚHVT‑Biofarma (Sedonium) (T‑10/01, zatiaľ neuverejnené v Zbierke, bod 15) rozhodol, že námietku rovnako ako prihlášku na zápis možno kedykoľvek vziať späť. Ak teda účastník konania vezme späť námietku predtým, ako sa zamietnutie prihlášky podľa článku 43 ods. 5 nariadenia Rady (ES) č. 40/94 z 20. decembra 1993 o ochrannej známke spoločenstva (Ú. v. ES L 11, s. 1) stalo právoplatným, rozhodnutie námietkového oddelenia a rozhodnutie odvolacieho senátu o tejto námietke sú bezpredmetné a nemôžu byť prekážkou zápisu ochrannej známky.

4 Z článku 99 rokovacieho poriadku vyplýva, že ak navrhovateľ písomne oznámi Súdu prvého stupňa spätvzatie svojho návrhu na začatie konania, predseda Súdu prvého stupňa nariadi výmaz z registra.

5 Podľa článku 87 ods. 5 tretieho pododseku rokovacieho poriadku, v prípade späťvzatia návrhu a ak sa účastníci konania nedomáhajú rozhodnutia o náhrade trov konania, znáša každý účastník konania svoje vlastné trovy konania.

6 Vzhľadom na uvedené je potrebné vec z registra vymazať a rozhodnúť, keďže neboli predložené návrhy na náhradu trov konania, že každý účastník konania znáša svoje vlastné trovy konania.

Z týchto dôvodov

PREDSEDA DRUHEJ KOMORY SÚDU PRVÉHO STUPŇA EURÓPSKYCH SPOLOČENSTIEV

nariadil:

1. Vec T‑325/03 je vymazaná z registra Súdu prvého stupňa.

2. Každý účastník konania znáša svoje vlastné trovy konania.

V Luxemburgu 6. mája 2004

Tajomník Predseda komory